(Návrh) 

NARIADENIE VLÁDY 
Slovenskej republiky 

z ... 2014, 

ktorým sa mení a dopĺňa nariadenie vlády Slovenskej republiky č. 87/1995 Z. z., 
ktorým sa vykonávajú niektoré ustanovenia Občianskeho zákonníka 
v znení neskorších predpisov

Vláda Slovenskej republiky na vykonanie § 434 ods. 1, § 449 ods. 2, § 517 ods. 2, § 53b ods. 1 a § 687 ods. 2 Občianskeho zákonníka nariaďuje:

Čl. I
 
	Nariadenie vlády Slovenskej republiky č. 87/1995 Z. z., ktorým sa vykonávajú niektoré ustanovenia Občianskeho zákonníka v znení nariadenia vlády Slovenskej republiky č. 586/2008 Z. z., nariadenia vlády Slovenskej republiky č. 281/2010 Z. z. a nariadenia vlády Slovenskej republiky č. 20/2013 Z. z. sa dopĺňa takto:

1. V úvodnej vete nariadenia vlády sa slová „§ 434 ods. 1“ nahrádzajú slovami „§ 53 ods. 6, 
§ 53c, § 434 ods. 1“.

2. § 1 vrátane nadpisu nad paragrafom znie:

„Odplata a najvyššia prípustná výška odplaty, ktorú možno od spotrebiteľa požadovať 
pri poskytnutí peňažných prostriedkov
(§ 53 ods. 6)

§ 1

(1) Odplatu pri poskytnutí peňažných prostriedkov spotrebiteľovi tvorí úrok, poplatky a akékoľvek iné plnenia spojené s poskytnutím peňažných prostriedkov alebo iné náklady a plnenia, ktorými je poskytnutie peňažných prostriedkov spotrebiteľovi podmienené. 

(2) Odplata sa vyjadruje v percentách za rok.
 
(3) Na účely stanovenia najvyššej prípustnej výšky odplaty sa za priemernú úrokovú mieru považuje priemerná úroková miera z úverov poskytnutých v eurách rezidentom eurozóny zverejňovaná na webovom sídle Národnej banky Slovenska podľa jednotlivých štvrťrokov kalendárneho roka.“.

Odôvodnenie: 
V súlade s novým znením § 53 ods. 6 Občianskeho zákonníka sa definične vymedzuje odplata a jej jednotlivé časti, ktoré vstupujú do výpočtu najvyššej prípustnej odplaty za požičanie peňažných prostriedkov spotrebiteľovi. Odplatou sa bude rozumieť agregácia všetkých nákladov, ktoré bude spotrebiteľ povinný uhradiť s cieľom, aby mu bola poskytnutá pôžička alebo úver, pričom výslovne sa ustanovuje, že odplata bude vyjadrená v percentách za rok.
Odsek 3 ustanovuje referenčnú úroveň na účely pomerovania primeranosti odplaty, ktorá bude naviazaná na priemerné úrokové miery bánk pri poskytovaní peňažných prostriedkov v eurozóne.
Zavedením odplaty sa tak definitívnym spôsobom vyjasnia vzťahy medzi civilistickým inštitútom stanovovania najvyššej prípustnej výšky nákladov za poskytnutie peňažných prostriedkov spotrebiteľovi a administratívnym inštitútom RPMN, ktorý je len informatívnym nosičom ovplyvňujúcim spotrebiteľské správanie.

3. Za § 1sa vkladajú § 1a a 1b, ktoré vrátane nadpisov znejú:

„§ 1a
Najvyššia prípustná výška odplaty

(1) Odplata pri poskytnutí peňažných prostriedkov spotrebiteľovi nesmie prevýšiť dvojnásobok priemernej úrokovej miery podľa § 1 ods. 3 pri obdobnom úvere alebo pôžičke ročne za prvý kalendárny mesiac štvrťroka predchádzajúceho uzavretiu spotrebiteľskej zmluvy. Na účely požičiavania peňažných prostriedkov spotrebiteľovi sa obdobným úverom alebo pôžičkou rozumie obdobný produkt, ktorý je svojou povahou najbližší úveru alebo pôžičke, pri ktorej sa stanovuje najvyššia prípustná výška odplaty.

(2) Ak ide o požičiavanie peňažných prostriedkov na obdobie kratšie ako jeden rok alebo ide o úver alebo pôžičku, ktorej výška nepresiahne 150 eur, je najvyššia prípustná výška odplaty 25 % ročne.

(3) Ak ide o požičiavanie peňažných prostriedkov spotrebiteľovi na kúpu veci, ktorú spotrebiteľ užíva, je najvyššia prípustná výška odplaty 2,5 násobok priemernej úrokovej miery podľa § 1 ods. 3.

Odôvodnenie:
§ 1a, vychádzajúc zo všeobecného ustanovenia § 1, stanovuje všeobecné a osobitné pravidlá pre určenie najvyššej prípustnej výšky odplaty. Táto bude ustanovená vo forme násobku, o ktorý môžu celkové náklady prevýšiť priemernú úrokovú mieru ako referenčné kritérium. Ide o obdobný model, ako bol už skôr zavedený pri stanovovaní stropu za použitia RPMN.
Odsek 1 ustanovuje všeobecné pravidlo, ktoré bude dopadať na všetky formy poskytovania peňažných prostriedkov, ak odseky 2 a 3 neustanovujú inak. Z pohľadu osobitosti foriem poskytovania peňažných prostriedkov je potrebné sa vysporiadať s osobitosťami poskytovania krátkodobých pôžičiek alebo pôžičiek nepresahujúcich 150 eur a rovnako s pôžičkami na účel leasingu. 
V prípade potreby a identifikácie ďalších osobitných foriem poskytovania peňažných prostriedkov v súvislosti s nastavením pravidiel odplaty je možné ustanovenie § 1a aj rozšíriť.

§ 1b
Veľkosť písma zmluvných podmienok v spotrebiteľskej zmluve 
a súvisiacich dokumentoch
(§ 53c)

	Ustanovenia spotrebiteľskej zmluvy, ako aj ustanovenia obsiahnuté vo všeobecných obchodných podmienkach alebo v akýchkoľvek iných zmluvných dokumentoch súvisiacich so spotrebiteľskou zmluvou musí dodávateľ uviesť písmom o veľkosti najmenej 12 bodov.“.

Odôvodnenie:
V súlade s doplneným znením § 53c Občianskeho zákonníka sa stanovuje veľkosť písma na najmenej 12 bodov.

6. Za § 10c sa vkladá § 10d, ktorý vrátane nadpisu znie:

„§ 10d
Prechodné ustanovenie k úprave
účinnej od 1. júna 2014

	Ak záväzkový vzťah vznikol pred 1. júnom 2014, odplata za poskytnutie peňažných prostriedkov spotrebiteľovi a písmo ustanovení obsiahnutých vo všeobecných obchodných podmienkach alebo v akýchkoľvek iných zmluvných dokumentoch súvisiacich so spotrebiteľskou zmluvou sa riadia podľa predpisov účinných do 1. júna 2014.“. 

Odôvodnenie:
Zavádza sa štandardné hmotnoprávne prechodné ustanovenie.

Čl. II

Toto nariadenie nadobúda účinnosť 1. júna 2014.